«Коронавирус, иқтисодиёт, аҳолига пул тарқатиш...» Кореядаги иқтисодчи ҳамюртимиз билан суҳбат\n«Коронавирус, иқтисодиёт, аҳолига пул тарқатиш...» Кореядаги...\n28.07.2020 21:23 0 2889\n«Xabar.uz» хориждаги ватандошларимиз билан интервьюларни давом эттиради. Бугунги суҳбатдошимиз — Корея Республикасидаги Жеонбук Миллий университети «Халқаро савдо» йўналиши магистранти Миркомил Холбоев. Миркомил Жаҳон иқтисодиёти ва дипломатия университетининг «Халқаро иқтисодий муносабатлар» йўналишини тамомлаган.\nСуҳбатимиз бугунги Корея: иқтисодиёт, жамият, коронавирус ва бошқа мавзуларда кечди.\n— Миркомил, Жанубий Кореяда яшаб, мамлакатнинг тараққиёт омилларини нималарда кўряпсиз?\n— Жанубий Кореянинг ривожланиш тарихига эътибор қаратилса, мамлакат жуда қисқа тарихий вақт оралиғида паст даромадли давлатдан юқори даромадли давлатлар сафига қўшила олганини кўриш мумкин. Ўтган асрнинг 60-йилларида ялпи ички маҳсулот аҳоли жон бошига 100 АҚШ долларидан тўғри келарди, ҳозир эса 31 минг доллар.\nМамлакатнинг ривожланишида тўғридан-тўғри хорижий инвестицияларнинг ўрни катта бўлган. Айниқса, Япониядан.\nЎтган асрнинг 60-йилларидан Япония ўз текстил саноатини бошқа давлатларга чиқаришни бошлади. Бунинг асосий сабаби Япония ишчиларининг даромади иқтисодий ўсиш билан бирга жадал ошиб бораётганида эди. Шунинг баробарида ишчи кучи кўп талаб қилувчи текстил саноатида Япониянинг нисбий устунлиги йўқолиб бораради. Бунинг оқибатида текстил саноати арзон ишчилар кўп қўшни давлатларга (хусусан, Жанубий Кореяга — таҳр.) кўчиб ўтишни бошлади.\nЎша даврда Кореяда амалга оширилган барча истлоҳотлар алоҳида эътирофга лойиқ. Айниқса, миллий пул бирлиги — вон ислоҳоти ҳамда бизнес муҳитини яхшилашга қаратилган сиёсат хорижий инвестицияларни жалб қилишда жуда муҳим роль ўйнаган.\nАслида бундай ислоҳотлар фақат Кореяга хос бўлмай, кўплаб мамлакатлар томонидан қабул қилинган ва амалда синаб кўрилган тажрибалар.\nИмпортни юқори божлар билан чеклаб, иқтисодий ўсишга эришиб бўлмайди.\nМисол учун, 60-йилларда Кореяда импортнинг ўртача тарифлари 70 фоизга яқин бўлган. Аммо импорт божлари иқтисодий ўсишга катта тўсиқ бўлишини тўғри англаган ҳукумат божлар даражасини қисқа муддатда 30 фоизгача пасайтирган. Ўшанда бошлаб Кореяда ўртача тарифлар пасаювчи трендни намоён қила бошлади. Мамлакатимиз ҳам юқоридаги каби йўлни танлаб, импорт тўсиқларини йилдан-йилга пасайтириб боришини хоҳлардим. Импортни юқори божлар билан чеклаб, иқтисодий ўсишга эришиб бўлмайди.\nҚарор билан тўлиқ танишиб чиқиб, цемент импорти ҳеч қанақасига осонлашмаслигини тушундим.\n— Суҳбатимиз импорт божлари мавзусига бурилди. Шу хусусда савол бермоқчиман. Яқинда ҳукуматимиз цемент импортини соддалаштириш бўйича қарор қабул қилди. Бироқ қарор ижтимоий тармоқларда турлича талқин қилиняпти...\n— Ўша қарор ҳақидаги мақоланинг сарлавҳасини ўқиб цемент импортидаги барча тўсиқлар олиб ташланар экан, деб хурсанд бўлгандим. Аммо қарор билан тўлиқ танишиб чиқиб, цемент импорти ҳеч қанақасига осонлашмаслигини тушундим. Аниқроғи 28 кунлик лаборатория текшируви бекор бўлишини кутгандим.\nБилишим бўйича, 1 майдан цемент импортига вақтинчалик чеклов қўйилган эди. Лекин бозорда цемент нархининг кескин ошиши кузатила бошлангандан кейин чеклов бекор қилинди.\nЭнди қўлланиладиган янги тартибга кўра эса, цемент импортини доимий лицензия бериш ҳамда лаборатория текшируви орқали амалга ошириш кўзда тутилмоқда.\nНазаримда, бунақа текширувларни жорий қилишдан кўзланган ягона мақсад импортни яширин усул орқали чеклашдан бошқа нарса эмас. Ахир 8 та босқич мавжуд бўлган импорт жарёнида соддалик ҳақида қанақа гап бўлиши мумкин?\nТасаввур қилинг, қанчадир миқдордаги цементни олиб кириш учун қарийб бир ой кутишга мажбурсиз. Очиғи, бу вақт ичида кичикроқ қурилишни бемалол битирса бўлади.\nМиллий ишлаб чиқарувчиларимизга чет эл корхоналари билан рақобат қилишдан кўра, қонунни ўзгартиришнинг муқобил харажатлари арзонроқ.\nКузатишларим бўйича айта оламанки, ички ишлаб чиқарувчиларни ҳар хил йўллар билан ҳимоя қилишга қаратилган ҳаракатлар қанча кўп бўлмасин, миллий ишлаб чиқарувчилар барибир ривожланмайди. Аслида, чегарадаги тўсиқлар кўпайиб бораётгани учун ривожланмайди. Боиси миллий ишлаб чиқарувчиларимизга чет эл корхоналари билан рақобат қилишдан кўра, қонунни ўзгартиришнинг муқобил харажатлари арзонроқ.\nЯна бир ажойиб мисол келтираман. Мамлакатимизда экспорт импортдан юқорироқ юрадиган бир ажойиб даврларда божхонадан ўтказиш даври тахминан 100 кунни ташкил этган. Хуллас, импортни турли усуллар билан чеклаш жамиятнинг камбағаллашишига сабаб бўлади. Устига-устак, импортни чеклаш орқали ҳеч қачон экспортда ўсишга ҳам эришиб бўлмайди.\n— Сизнингча, Ўзбекистон коронавирус пандемиясига қарши Корея ҳукумати ҳаракатларидан қайсиларидан фойдаланиши, қай бирларини такрорламаслиги керак.\n— Корея пандемиянинг биринчи тўлқинидан жуда тез чиқиб кетганлиги кўплаб нуфузли ташкилот ва давлатлар томонидан эътироф этилди. Менимча, Ўзбекистонда ҳам вирус хавфи борасида Кореядаги каби тушунтириш ишларини янадан фаолроқ ва самаралироқ ташкил этиш керак. Чунки, мамлакатимизда карантин чоралари пасайтирилган кундан бошлаб касалланиш ҳолатлари яна кўпая бошлади. Афсуски, шундан кейин яна карантин жорий қилинди. Касалланишлар сони бундай тез ўсиши иқтисодиётни тўхтатиш эвазига одамларнинг бошида икки ойдан зиёд уйда ўтирганини самарасизга чиқарди.\nНазаримда ё одамларга вируснинг ҳақиқий хавфи етарлича етказилмаган ёки одамлар буни етарли даражада жиддий қабул қилмаяпти.\nКореяда эса, касалланиш бошланиши билан, ҳукумат вирусдан қандай ҳимояланиш бўйича жуда кўплаб йўриқномалар чиқарди, тарғибот-ташвиқот ишлари фаол олиб борилди.\nШунингдек, одамлар ўзларини ҳимоя қилиш учун онгли равишда ниқоб тақа бошлади. Масофа сақлашга ҳам жиддий эътибор қаратишди.\nМенимча, одамларни карантинда сақлаб ўтиришдан кўра, уларга жамоат жойида ўзларини қандай тутиши ҳақида кўпроқ тушунча бериб, иш фаолиятига рухсат бериш самаралироқ. Бу йўл иқтисодиёт учун ҳам фойдали.\n— Кўплаб иқтисодчилар карантин даврида аҳолига пул кўринишидаги кўмак беришни илгари суришяпти. Сизнингча, бу қай даражада фойдали?\n— Яқинда интернет нашрлари орқали Маҳалла ва оилани қўллаб-қувватлаш вазирлиги томонидан 102 мингта эҳтиёжманд оила ва унга қўшимча оиласида 65 ёшдан ошган кишилар истиқомат қиладиган 106,5 мингта оила танлаб олиниб, уларга ёрдам кўрсатиш учун «Саховат ва кўмак» жамғармасидан 30 миллиард сўм маблағ ажратилиши ва унга озиқ-овқат тўплами тайёрланиши ҳақида ўқидим.\nОдамларга озиқ-овқат тарқатиш у қадар ҳам самарали йўл эмас. Чунки озиқ-овқат тўплами тайёрланаётганида ўртача ҳисоб олинади. Аммо кимнингдир хоҳиши берилаётган миқдорга яқинроқ, кимникидир эса узоқроқ. Мисол учун, кимдир 1 кг. картошка, 2 кг. ун истеъмол қилса, бошқа биров 1 кг. ун, 2 кг. картошка истеъмолини афзал кўради. Яна кимдадир умуман озиқ-овқат маҳсулотларига эҳтиёж бўлмаслиги мумкин. Балки дори-дармон олишни истар. Умуман олганда, одамларнинг хоҳиш ва танловлари турлича, бир-биридан фарқ қилади.\nБундай вазиятда ажратилиши кўзда тутилган маблағ одамларга бўлиб берилиши қолган усуллардан самаралироқ. Яъни одамлар ўзларига нима кераклигини бошқалардан кўра яхшироқ билишади. Агар 100 мингта оила танлаб олинса, унда ажратилаётган 30 млрд. сўм ҳар бир оилага 300 минг сўмдан бўлиб беришга етади. Муҳтож аҳоли учун маблағнинг озиқ-овқат тўплами олишдан кўра нафи кўпроқ. Шахсан мен пул кўринишидаги кўмак кўрсатилиши тарафдориман.\n— Бўш вақтларингизда нималар билан бандсиз, китоб ўқишга ҳам вақт борми?\n— Бўш вақтларимда вазият ва кайфиятга қараб турли ишлар билан шуғулланаман. Баъзида, велосипедда шаҳар бўйлаб сайр қилиш кайфиятимни кўтаради. Лекин ҳозирги кунларда кўпроқ китоб ўқишга ҳаракат қиляпман. Охирги ўқиган китобларимга тўхталадиган бўлсам, яқинда Кругманнинг «Age of diminished expectations», Стиглицнинг «Мaking globalization work» китобларини ўқиб тугатдим.\nБиринчи китобда АҚШ иқтисодиётининг ўтган аср 80-90-йилларидаги ҳолати ва 90-йилларда қабул қилинган иқтисодий қарорлар ёритилган бўлса, Стиглицнинг китобида глобализациянинг ҳозирги кундаги ҳолати, ривожланган ва ривожланаётган давлатлар ўртасидаги адолатсиз иқтисодий алоқалар фактлар билан кўрсатиб берилган. Энг яхши томони, муаллиф ҳар бир муаммонинг ечими борасида аниқ таклифларини ҳам бериб ўтган.\nинтервю Хориждаги ватандошлар Миркомил Холбоев


11:30 / 25.12.2018 14285\nХалқимизнинг қилган амалларининг гувоҳи бўлиб саховатнинг ҳам чегараси бормикан дея ўйга толади инсон. Шундай халқимиз борки, орамизда яшаётган бир ватандош тақдирига, унинг бошидан ўтказаётган синовларига бефарқ бўлмайди.\nЁдингизда бўлса, ноябрь ойидаги хайрияларимиздан бирида ҳаётнинг аччиқ кунларида машаққат чекаётган Дилноза Полвонова ҳақида хабар берган эдик. Биз бу оиланинг иссиқ-совуғидан хабар олиш мақсадида уларнинг хонадони томон равона бўлдик.\n«Бизга ёрдам берган халқимизга мингдан минг раҳмат. Одамлар тақдиримиз билан қизиқиб ҳар куни хабар олиб туришди. Кимдир маблағ билан, яна кимдир қурилиш материаллари билан ёрдам бериб туришмоқда. Ҳозир ҳам қурилишларимиз давом этмоқда. Асосийси томни ёпиб олдик. Анча ишлар қилинди. Худойимга минг қатра шукр. Фарзандларим ҳам даволанишди. Турмуш ўртоғим ҳам ҳозирда руҳий касалликлар шифохонасида даволанмоқда. Шифокорлар ҳолати анча яхши дейишмоқда. Болаларим билан бошимиздан ўтказган кунларни ҳеч кимга раво кўрмайман», – дейди суҳбатдошимиз кўз ёшларини тия олмай.\nШундан сўнг, таъмирлаш ишлари кетаётган хонадонни айланиб қилинган ишлар оз эмаслигига, халқимизнинг қўли очиқ эканлигига яна бир бор амин бўлдик. Бу ҳолга келиш учун ёрдам берган инсонлар сони кам эмас. Уларнинг ҳаммаси биз чин юракдан холис ёрдам беряпмиз, кимлигимизни ошкор қилманг, илтимос, дея такрорлашган.\nМеҳридарё ватандошлар, сиз ёрдам қўлини чўзган оила ҳозирда сиздан миннатдор. Ўз вақтида ҳаётнинг ширин кунларидан умидини узган бу инсонлар ҳозирда сизларни дуо қилмоқда. Эҳсон амалларингиз қабул бўлиб мулкингиз ҳимоячиси бўлсин.\nУшбу хайрия керакли маблағлар йиғилганлиги сабаб тугатилди. Мурувватли халқимизга ижодий гуруҳимиз ўз ташаккурини билдиради!


НАТО "хавфсизлик кафолатлари" бўйича жавобни Россия Федерациясига юборди\nСтолтенберг НАТО шартларини Россия Федерациясига топширди\n27 Yanvar 13:01 Жаҳон\nАҚШ ЖАВОБ ИТТИФОҚ НАТО нато россия РОССИЯ\nАҚШнинг жавобига параллел равишда, НАТО Россиянинг «хавфсизлик кафолатлари» бўйича ўз жавобини билдирди ва муҳокама учун саволларни таклиф қилди.\nНАТО Россияга “хавфсизлик кафолатлари” бўйича жавоб берди – ёзма жавоб Россиянинг Белгиядаги элчисига топширилди, у ерда алянс штаб-квартираси жойлашган. Бу ҳақда 26-январ, чоршанба куни The Guardian нашри хабар бермоқда.\n“НАТО бугун тушдан кейин АҚШ билан параллел равишда Россияга ўз таклифларини етказди”, деди НАТО расмийси.\nЎз навбатида, НАТО бош котиби Енс Столтенберг алянс Россияга “кафолатлар”га жавоб берганини тасдиқлади.\n«НАТО Россияга ўʻз жавобини тайёрлади. Биз буни АҚШ билан параллел равишда қилдик. Биз Москва-Брюссел линияси бўйича мулоқотни давом эттиришимиз керак. Биз Россияни ташвишга солаётган саволларни тинглашга тайёрмиз. Шунингдек, Европа хавфсизлиги тамойилларига асосланган мулоқот ўтказишга тайёрмиз”, деди Столтенберг.\nБош котиб НАТО Россия билан муҳокама қилишга тайёр бўлган масалаларни ҳам айтиб ўтди:\nўрта ва қисқа масофали ракеталарни олиб чиқиш;\nкибермакондаги таҳдидларни камайтириш;\nкосмик қуроллардан келиб чиқадиган таҳдидларни камайтириш.\n«Мен бу масалалар муҳокама мавзуси бўлиши мумкинлигига ишонаман, бу барчамиз учун фойдали бўлади», деб таъкидлади Столтенберг ва Россиянинг ёзма жавоби НАТО бўйича барча иттифоқчилар билан келишилганини қўшимча қилди.\nМисрда исломчиларнинг 24 тарафдори қатл этилди\nТолибон АҚШдан имзоланган битим шартларини бажаришини талаб қилмоқда\nБритания: Россия Украинадаги қуруқликдаги кучларининг учдан бир қисмини йўқотди\nПентагон ҳарбий ҳолат жорий қилинган тақдирда сценарийни кўриб чиқмоқда


Ўзбекистонда деярли 2,5% аҳоли коронавирусга қарши тўлиқ эмланди – Газета.uz\nЎзбекистонда деярли 2,5% аҳоли коронавирусга қарши тўлиқ эмланди\nУч ойдан кўпроқ вақт ичида Ўзбекистонда 850 мингдан ортиқ киши коронавирусга қарши тўлиқ эмланганлиги маълум қилинди. Бу доимий аҳолининг (34,8 миллион) 2,44 фоизини ёки 19 ёшдан катта бўлганларнинг деярли 4 фоизини ташкил этади. Аввалроқ июнга қадар аҳолининг 60 фоизи эмланиши кутилган эди.\nLotinchada 8 июл 2021, 17:09 Коронавирус Жамият\nСанитария-эпидемиологик осойишталик ва жамоат саломатлиги хизмати раҳбари ўринбосари Нурмат Атабековнинг маълум қилишича, ўтган уч ойдан кўпроқ вақт мобайнида республика бўйича 850 мингдан ортиқ нафар фуқаро коронавирусга қарши тўлиқ босқичда эмланган.\nДавлат статистика қўмитаси маълумотларига кўра, 1 июль ҳолатига Ўзбекистоннинг доимий аҳолиси сони 34 млн 860 минг 170 кишини ташкил этади. Ушбу маълумот асосида ҳисобланса, коронавирусга қарши эмланганлар аҳолининг умумий сонидан 2,44 фоизини ёки 19 ёшдан катта бўлганларнинг деярли 4 фоизини ташкил этади.\nЎтган йилнинг ноябрида Санитария-эпидемиологик осойишталик ва жамоат саломатлиги хизмати бошлиғи ўринбосари Ботиржон Қурбонов 2021 йилнинг июнига қадар мамлакат аҳолисининг 60 фоизини эмлаш режалаштирилаётганини маълум қилган эди.\n7 июль ҳолатига кўра, коронавирусга қарши вакцинанинг биринчи дозаси 2 млн 680 минг 533 киши, иккинчи дозаси — 1 млн 369 минг 932 киши, учинчи дозаси — деярли 442 минг киши томонидан қабул қилинган.\nМаълумот учун, ҳозирга қадар Исроилда 55,61%, АҚШда 47,42%, Туркияда 19,17%, Буюк Британияда 49,86%, Россияда 12,59%, Қозоғистонда 11,77 аҳоли коронавирусга қарши тўлиқ эмланган.\nЎзбекистонда эмлаш босқичлари\nБиринчи босқичда аҳолини эмлаш COVID-19 юқтириш хавфи остида бўлган шифокорлар ва 65 ёшдан катталарни қамраб олди, 27 апрелдан мактаб ўқитувчилари ва мактабгача тарбия муассасалари ходимлари, 31 майдан чет элларда таҳсил олаётган талабалар, 22 июндан 50 ёшдан катта фуқаролар ва университет ўқитувчилари.\nЭпидемиологик вазиятнинг ёмонлашуви муносабати билан 25 июнь куни Тошкентда 18 ёшдан ошган барча аҳоли гуруҳларига ихтиёрий коронавирусга қарши эмлаш бошланди. Бозорлар, супермаркетлар, маҳаллалар ва аҳоли гавжум бошқа жойларда 46 та эмлаш пункти очилди. «Газета.uz» мухбири улардан бирида вакцина олгани ҳақида ёзган эди.\nАввалроқ, Ўзбекистонда уч ой ичида 685,5 минг киши ёки аҳолининг 2 фоизи коронавирусга қарши тўлиқ эмлангани ҳақида хабар берилган эди.


Йўловчи ва юкларни автомобиль транспортида ташиш учун лицензияни эндиликда my.gov.uz портали орқали олиш мумкин\nПрезидент ҳузуридаги Лойиҳа бошқаруви миллий агентлиги қошидаги Электрон ҳукумат ва рақамли иқтисодиёт лойиҳаларини бошқариш маркази томонидан тадбиркорлик субъектларига лицензия олиш жараёнини сезиларли даражада соддалаштира оладиган “Автомобиль транспортида йўловчиларни ва юкларни шаҳарда, шаҳар атрофида, шаҳарлараро ва халқаро йўналишлар бўйича ташишга лицензия олиш” хизмати ишга туширилди.\nЭндиликда ариза берувчи, йўловчилар ва юкларни ташишни амалга ошириш учун лицензия олишга қуйидаги ҳавола орқали ариза бериши кифоя, бунда зарур майдончалар тўлдирилади ва ариза тасдиқдан ўтиши 3 иш куни давомида кутилади.\nДавлат хизмати кўрсатилгани учун базавий ҳисоблаш миқдорининг бир бараварида йиғим ундирилади. Лицензия картасини бериш учун қонун ҳужжатларида белгиланган миқдорда давлат божи ундирилади.\nЛицензияни бериш ёки беришни рад этиш тўғрисидаги қарор қабул қилинганлиги ҳақидаги хабарнома ёзма ёки электрон шаклда бир иш куни ичида тақдим этилади, бу эса Ягона порталнинг яна бир афзаллиги ҳисобланади. Лицензияга банк ҳисоб рақами реквизитлари, давлат божини тўлаш муддати кўрсатилган лицензия битими илова қилинади.\nХизмат Марказ, Ягона интегратор UZINFOCOM ва Ўзбекистон Республикаси Транспорт вазирлиги билан ҳамкорликда ишга туширилган.\n12:58 / 18.10.2020\nЙўл-транспорт ҳодисасини ҳуқуқни муҳофаза қилувчи орган ходими иштирокисиз расмийлаштириш тартиби жорий этилиши мумкин\n13:39 / 08.09.2020\nАвтомашиналар энди жарима майдонига қўйилмайдими?


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Ғаройибот: Тутунсифат шарпа\t11:30, 04 август 2016\tБу хатни ўқиётиб, бироз сескандик. Албатта, бу дунёда биз билган ва билмаган синоатлар, ҳодисалар жуда кўп. Аммо сирдарёлик мухлисимиз Диёр Алиевнинг гапириб берганлари ҳар қандай юракка ғулғула солади... “Мен ўшанда ҳали уйланмаган, ҳаётнинг оқу-қорасини ажрата олмайдиган, ғўр, ўйинқароқ эдим. Оиламизда ва амакиларимнинг хонадонида ҳам қиз фарзанд кўплиги боис, бобомнинг биргина ўғил набираси ўзимлигим туфайли эрка, сўзини ўтказишга уринадиган бўлиб ўсгандим. Бобом мени бир зум кўрмаса туролмас, кўзидан йироқлашсам, қидиришга тушарди.\n— Қаерга кетаётганингни айтиб кет. Мен хавотирда қолмай. Сенинг тўйингни кўрмагунча ўлмайман агар, ўзинг илҳақ қилиб ўлдирмасанг, — дерди у киши дарвоза томон қадам боссам. — Бобо, футбол ўйнагани боряпман, — дердим. Гоҳида ўртоқларим билан сигирларимиз учун даладан ўт олиб келгани борардик. Баъзида сигир-бузоқларнинг ўзини далага ҳайдардик. Хуллас, у-бу юмуш туфайли бобом ўзи ҳовлида қолар, келишим билан қилган ишларимни суриштирарди. Ана шундай кунларнинг бирида энг яқин ўртоғим Асқар илтимос қилди. — Диёр, мен билан Саратепага бориб кел. Ойим тандир қурмоқчи экан, ўша ердан сариқ тупроқ олиб келиб бермасам бўлмайди. Биласан, пича узоқ. Ўзим боргани... йўлда зерикаманми, деб...\n— Қўрқаяпман де, — қаҳ-қаҳ отдим мен. Ростдан ҳам Саратепага унча-мунча одам ёлғиз бора олмасди. Чунки у ер катта тепалик бўлиб, ўртасидан бўлингандек иккига ажралиб турар, оралиғида бир гиёҳ ўсмас, бу ҳам етмагандек доимо сукунат ҳукмронлик қиларди. — Ёзда чигиртка чирилламайди, у ерда, — дерди бобом тепалик ҳақида гап кетганида. У ерда ўт-ўлан ўсмаслигининг ҳам сабаби, тупроғининг сариқ ва заранглиги эди. Қишлоқ аҳли ундан фақат тандир қуришда фойдаланарди. Кимдир “Одамлар тупроқ ола-ола тепаликни иккига айириб қўйган”, деса, айримлар “Тепалик жинлар макони, шунинг учун у ердан қуш ҳам учиб ўтмайди”, дерди. Биз бўз йигитлар учун эса бу ер тупроқ макони, ўйин майдони. Ҳар саратонда, тандир қуриш мавсумида келиб, тупроқ кавлай туриб, роса бақириб ўйнардик. Сабаби, иккига айрилган тепалик орасида овоз кучли акс-садо берарди. Биз кўпинча, қайсидир қизиқчимиз айтганидек, бор овозда “Мен уйландим”, деб бақирардик. Товушимиз акс садо бергач, бошқа биримиз “Бекор қилибсан”, деб кулардик ҳам. Айниқса, кулгилар бошқача жарангларди, бу ерда. — Бобо, Саратепага кетяпмиз, тупроққа. Яна қидириб юрманг! — дедим бобомга кета туриб.\n— Эҳтиёт бўлинглар. У ерда жинлар бор... — деди бобом чин ихлос билан. — Жин нима қилади? Бўлганида шунча вақтгача кўрардик-да! — дедим эшагимга мина туриб. Етиб боргунимизча, жўрам билан фақат тепалик ҳақида гаплашдик. Уям тепаликда негадир жин борлигига ишонди. Мен эса устидан кулдим. Келгач, бирдан ишга киришмадик, роса бақирдик. — Бор жинлар ҳам қочиб кетди, овозимиздан, — дедим Асқарга кулиб. Кейин яна бақирдим: — Қочиб кетди, қочиб кетди... — Жим бўл! Ишлайлик, — деди жўрам. — Кўп сув ичдим, шекилли. Аввал бир енгиллашиб келай, — дедим-у панароқ жой қидирдим ва тепалик бағридаги ковакка қараб...\n— Асқар... — дедим кўзларимни очиб-юмарканман. — Асқар... — деди у ҳам. — Асқа-а-а-ар! — унинг чинданда тумансифат бўлиб турганидан даҳшатга тушиб бақирдим. — Ҳа-а-а! — тупроқ кавлаётган томонимиздан ростмана Асқарнинг овози келди. — Ҳа-а-а! — деди ёнимдаги “тутун” Асқар ҳам. — Тавба қилдим, тавба қилдим... — дедим кейин оёқ-қўлим титраб. — Тавба қилдим, тавба қилдим, — деди қаршимдаги ҳам. Шу билан хушимдан кетибман. Овозимдан югуриб келган Асқар тупроқ ҳам олмай эшакка амаллаб ўтқизиб уйга қайтибди. Бобом мени кўриб қўрқиб кетган. Сув ичиришди, олов ёқиб, “Қўрқоқ” деган ирим-сиримларни ҳам қилишди. — Кавакдан оқ илон чиқиб турган экан, шундан қўрққан, — деди кўзимни очиб ўзимга кела бошлаганимда Асқар. — Мен чақиб олибдими, деб қўрқибман. — Илон кўрганим йўқ... — дедим шивирлаб. — Жин... — деди бобом ва дуо ўқишга киришди.


Янги қуёш батареяси физика қонунларини бузди\n19:02 / 25.05.2016\nМассачусетс технологик институти муҳандислари ўз энергия самарадорлигини ошириб иссиқликни ёруғликка айлантира олувчи қуёш батареясини яратишди. Бу билан фотоэлементларнинг ишлаш қобилиятини чекловчи чегарани назарий жиҳатдан енгиб ўтишга муваффақ бўлинди. Ушбу тадқиқот Nature Energy журналида чоп этилди.\n1961 йилда физиклар Уильям Шокли ва Ганс Квиссер бир қатламли кремний фотоэлементларидан таркиб топган қуёш батареяларининг ёруғликни электр энергиясига айлантирганда самарадорлигининг мутлақ назарий чегараси мавжуд эканлигини исботлашган. Бу самарадорлик 32 фоизни ташкил қилади. Бироқ охирги вақтларда олимлар бу чегарани енгиб ўтишнинг турли имкониятларини кўриб чиқмоқдалар. Муҳандислар янги ишда бу мақсадда қуёш термофотовольтаикасини ишлатишни таклиф қилишган.\nТермофотовольтаиканинг маъноси оддий фотоэлементларнинг юқори технологик материаллар билан бирлаштиришдан иборат. Иссиқлик кўринишидаги яроқсиз қуёш энергиясини тарқатиб юбориш ўрнига, оралиқ компонент барча мумкин бўлган энергияни ёруғлик тарқатишга етарли бўладиган ҳароратгача қизимагунча ютади. Турли материалларни синаб, қурилма фақатгина қуёш батареялари ушлай олиши мумкин бўлган электр магнит тўлқинларнигина чиқара олишига эришиш мумкин.\nҚурилмада қизиганда ёруғликнинг маълум узунликдаги тўлқинларини нурлантира олишга қодир бўлган нанофотон кристаллар ишлатилган. Бу ҳолда кристаллар вертикал йўналган углерод нанотрубкалари билан бирлашган ва Цельсий бўйича минг градусгача ишлашга қодир. Нанотрубкалар бутун мумкин бўлган қуёш нурини иссиқликка айлантириб уни мукаммал ютувчи ҳисобланади, кристаллар иссиқликни нурга айлантиради.\nТизимда қуёш нурини юқори ҳароратни ушлаб туриш учун жамловчи линза ёки ойналардан фойдаланиш мумкин. Махсус оптик фильтр барча мумкин бўлган ёруғлик тўлқини узунликларини фотоэлементларга ўтказади ва барча номақбул ёруғликни қайтаради. Қайтарилган тўлқинлар сўнгра такроран ютилади ҳамда фотон кристалл ҳароратини ушлаб туради.\nОлимлар жамоаси термофотовольтаика компонентларига эга фотоэлектрик элемент ишлаш қобилиятини тик қуёш нурлари остида ва тарқоқ ёруғликда синовдан ўтказдилар. Олинган натижалар башорат қилинганларга мос келган.


Бобир Исламов янги университет ректори вазифасини бажаради\nДавлат геология ва минерал ресурслар қўмитаси раиси Бобир Исламовга янги ташкил этилган Геология фанлари университети ректори вазифасини бажариш юклатилди. У ректорлик фаолиятини қўмита раислиги билан бир вақтда бажаради.\n12 июн 2020, 14:55\nКорея халқаро университетида $11,9 млн долларлик лойиҳалар амалга оширилади\nФарғона шаҳридаги Корея халқаро университети томонидан қиймати 11,9 миллион долларлик учта лойиҳа амалга оширилади. Мазкур университетда талабалар амалиётга максимал тарзда йўналтирилади ва Кореяда ўқиш имкониятига эга бўлади.\nМактаб битирувчилари ОТМга ҳужжат топширишда аттестат тақдим этишлари шарт бўлмайди\n2020 йилги мактаб битирувчилари ОТМларга ҳужжат топшираётганда аттестатни тақдим этишлари шарт бўлмайди. Баҳолар электрон базага тўлиқ киритилиб, аттестатларга QR-код қўйилади.\n1 … 59 60 61 62 63 64 65 … 420


Японияда ҳибсга олинган ўзбекистонлик талаба озод...\n20.10.2018 15:31 0 2215\nЖорий йил 26 сентябрь куни таълим олиш мақсадида Японияга борган Ўзбекистон фуқароси мамлакат дўконларидан бирида 800000 иена ўғирлаганликда гумон қилиниб, ҳибсга олинган эди. Бу ҳақда «Дарё» хабар бермоқда.\n4 октябрь куни унинг онаси Ўзбекистон ёшлари умумжаҳон ассоциациясига ёрдам сўраб мурожаат қилган. Ёшлар иттифоқи Избоскан туман кенгаши ва «Тараққиёт» маҳалла фуқаролар йиғини билан ҳамкорликда Японияга тавсияномалар йўлланди.\n2018 йил 17 октябрь куни ўзбекистонлик талабанинг айбини исботловчи далиллар етарли эмаслиги сабабли у жавобгарликдан озод қилинди.


«БИР ЎЛКАКИ, ТУПРОҒИДА ОЛТИН ГУЛЛАЙДИ» - Ўзбекистон овози газетаси\nБуюк ўзбек шоири ва мутафаккири номи билан аталган, Маликчўл мўъжизаси ҳисобланадиган обод ва муҳташам Навоий шаҳрида, вилоятида «Қизилқумцемент», «Электрокимё», «Навоийазот» сингари бели бақувват, мамлакатимиз иқтисодиёти юксалишига улкан ҳисса қўшаётган корхоналар кўп. Улар орасида Навоий кон-металлургия комбинати алоҳида нуфузга эга десак, асло муболаға бўлмайди.\nКомбинатда олтин, уран, кумуш, фосфоритлар қазиб олинади, сульфат кислотаси, заргарлик, трикотаж ва тўқимачилик буюмлари, машинасозлик ҳамда маиший техника ашёлари ишлаб чиқарилади. Комбинат мутахассислари маъдан топиш учун қидирув-разведка ишларини олиб боради. Бу ерда маъданни қазиб олиш, қайта ишлашдан тортиб, уран оксиди ва чала оксиди, тоза, соф олтин олишгача бўлган замонавий технологияга асосланган тугал, тўла жараён амалга оширилади. Корхонанинг республикамизнинг турли вилоятларида кон бошқармалари ва улар ёнида бунёд этилган Учқудуқ, Зарафшон, Нуробод, Зафаробод, Заркент, Маржонбулоқ, Красногорск каби шаҳарлар шодаси ҳамда бошқа саноат, маданий-маиший муасcасалари борлигидан комбинат фаолияти кўламининг қанчалар кенглигини англаш мумкин.\nЯқинда Ўзбекистон Республикаси Вазирлар Маҳкамасининг «Навоий шаҳри ва «Навоий кон-металлургия комбинати» давлат корхонаси ташкил топганлигининг 60 йиллигини кенг нишонлаш тўғрисида»ги қарори эълон қилиниши мамлакатимиз ҳаётида алоҳида аҳамиятга эга Навоий шаҳри ва машҳур комбинатга бўлган катта эътиборнинг ёрқин намунасидир.\nХалқимиз — бунёдкор халқ. Бу олий фазилат аждодларимизнинг қон-қонидан бизларга ўтиб келган. Ўзбек қураман дейди, бузишни асло ўйламайди. Бунга Соҳибқирон Амир Темурнинг бунёдкорлиги яққол мисолдир. Унинг қурган шаҳарлари (Шоҳрухия, Байлақон; Самарқанд атрофида барпо этган Дамашқ, Шероз, Султония, Бағдод ва ҳ.к. шаҳарчалари), иморатлари, мадрасалари, боғлари оламга машҳур. Алишер Навоий ҳазратлари-чи? Улуғ шоирнинг бунёд этган мадраса ва масжидлари, иморатлари, боғлари тарихимизни безаб турибди. Бу анъана давом этмоқда, давом этаверади.\n...1958 йил 22 сентябрь ойида Ўзбекистон ҳукумати фармони билан Бухоро вилоятидаги Кармана (шаҳар типидаги посёлка) райони Навоий райони деб атала бошланди ва Навоий шаҳрига асос солинди. Ўзбекистон харитасида «Навоий» сўзи пайдо бўлди. Бу улуғ шоирга ҳурмат ва юксак эҳтиром белгиси эди. Айнан шу йили Навоий кон-металлургия комбинати ташкил этилди.\nБугун бу комбинат — ўхшаши йўқ, улкан индустрияга айланди. Шимолий кон бошқармаси, Марказий кон бошқармаси, Жанубий кон бошқармаси, 5-кон бошқармаси, Зарафшон қурилиш бошқармаси... Бошқармалар кўп. Ҳар бири комбинатнинг қон томири, десак адашмаймиз. Ходимлар сони 60 мингдан ошиб кетди, 47 миллат вакиллари меҳнат қилади, уларнинг орасида фан докторлари ва фан номзодлари бор. Мустақиллик йиллари комбинатда 24 мингдан ортиқ иш ўрни ташкил этилди.\nШуни айтиш керакки, кейинги пайтларда комбинатда замонавий технологиялар билан жиҳозланган бир неча корхона барпо қилинди. Чунончи, 3-гидрометаллургия заводида сульфидли маъданларни бактериал оксидлаш технологияси муваффақиятли йўлга қўйилди, Марказий кон бошқармасида олтинни уюмда ишқорлаш цехи ва «Мурунтов» конида эмульсион портловчи моддалар заводи, Жанубий кон бошқармасида 4-гидрометаллургия заводи, «Мурунтов» конида эса қуввати бўйича жаҳонда ягона бўлган Тик-қия конвейери ишга туширилди. Саъй-ҳаракатларнинг самараси ўлароқ, Ўзбекистон олтин ишлаб чиқарувчи давлатларнинг биринчи ўнталигига кирди. Ватанимиз улкан олтин конларига эга бўлибгина қолмасдан, балки энг тоза ва юксак сифатли олтин ишлаб чиқармоқда. «999.9»(!) пробали Қизилқум қуймалари жаҳон бозорларида озод Ўзбекистоннинг ишонч ёрлиғига айланмоқда. Мурунтов олтини — мустақил Ўзбекистоннинг фахри, ифтихоридир.\nМуҳтарам Президентимиз Шавкат Мирзиёев қарори билан тасдиқланган ва жорий этилган дастур бўйича, умумий қиймати 3 миллиард АҚШ долларидан ортиқ маблағ эвазига 27 та инвестициявий лойиҳа устида қизғин иш олиб борилмоқда. Хусусан, «Ауминзо-Амантой» кони негизида 5-гидрометаллургия заводи барпо этилади, «Мурунтов» кони бешинчи навбати ишга туширилади, «Кўкпатас» ва «Довгистов» конларида муҳим лойиҳалар амалга оширилади. Буларнинг бари сув келса симириб, тош келса кемириб, саҳронинг иссиғи демай, совуғи демай юксак шижоат намуналарини кўрсатаётган қадри баланд, ўт юракли кончиларимизнинг муборак тўйга катта меҳнат туҳфалари билан келаётганларини кўрсатиб турибди.\nНавоий шаҳрида олиб борилаётган улкан бунёдкорлик ишлари кишини ҳайратга солади. Фариштали шаҳарнинг буюк бунёдкор шоир ва мутафаккир номи билан аталиши ҳам бежиз эмас. Бу ерда инсон боласининг ақли етмайдиган бир илоҳий сир бордек... Шаҳар аҳолиси икки юз мингга яқинлашиб қолди, унда ўттиз саккиз миллат вакиллари яшайди, ўттиз маҳалла бор, 2 та олий ўқув юрти фаолият кўрсатади. Ғарбий томон — саноат зонасида «Навоийазот», кон-металлургия комбинати жойлашган, яқинда бу ерда эркин иқтисодий зона бўлими иш бошлади. Тўртта ички саноат зоналари мавжуд. Шарқий томон — аҳоли яшайдиган жойлар, «Меъмор», «Мурувват» маҳаллаларида турар жойлар барпо этиш ишлари жадал олиб борилмоқда.\n— «Навоий-сити»ни лойиҳалаш, қуриш ишлари бошлаб юборилди, — дейди шаҳар ҳокими Муҳиддин Бозоров. — Бунинг учун 42 гектар ер ажратилди. Завод, комбинатларимиз, бошқа идоралар шу ерга кўчади. Кичик саноат зоналарига катта аҳамият бермоқдамиз. Саноат корхоналари сони 546 та. Қўшма корхоналар — 26 та. Ривожланиш кўрсаткичларимиз тобора яхшиланиб бормоқда. 9 ой учун бюджетга 569 233,10 миллион сўм туширилди. 10 ой давомида 66 лойиҳани ишга туширишга эришилди. Янги иш ўринлари яратиш асосий вазифалардан бири. Жорий йилнинг январь-сентябрь ойларида 4826 иш ўрни яратилди. Келаси йили 1405 иш ўрни барпо этиш режалаштирилган, ҳаёт доим режаларга ўзгартиришлар киритиб туради, иш ўринлари кўпайиб боради, албатта.\nШу йилнинг январь-сентябрь ойларида янги ташкил этилган хўжалик юритувчи субъектлар 251 тага етди. Шундан кичик бизнесга қаратилгани 220 та, умуман, хўжалик юритувчи субъектлар сони 3184 тани ташкил этади.\nНавоий шаҳрини ижтимоий-иқтисодий ривожлантириш дастурига асосан умумий қиймати 1180,7 млрд. сўм бўлган ўрта ва йирик лойиҳаларнинг манзилли рўйхати шакллантирилди, уларни ишга тушириш асносида 2783 иш ўрни яратилиши белгилаб олинди. Жорий йилнинг 1 октябрь ҳолатига қиймати 107,1 млрд. сўмлик 77 лойиҳа ишга туширилиб, 693 та янги иш ўрни яратилди. Жараён қизғин давом этмоқда.\nЎзбекистон Республикаси Президентининг 2018 йил 3 февралдаги қарори асосида шаҳарда амалга оширилаётган лойиҳалар ижроси билан қизиқдим. «Навоийазот» АЖ негизида аммиак ва карбамид ишлаб чиқариш комплексини қуриш лойиҳаси (қиймати 1 702 451,0 минг АҚШ доллари бўлиб, бунинг ичида, корхонанинг ўз маблағлари, ҳуқуқий кафолат остида хориж инвестицияси, Тикланиш ва тараққиёт жамғармаси маблағлари мавжуд) прогноз бўйича 90,1 фоизга ижро этилган. Шунингдек, «Навоийазот» корхонасида яна поливинилхлорид, каустик сода ва метанол ишлаб чиқариш ҳамда азот кислотасини ишлаб чиқаришни ташкил қилиш лойиҳалари устида ҳам иш тўхтагани йўқ.\nДавлатимиз раҳбарининг улкан эътибори ва ғамхўрлиги натижасида мамлакатимизда халқ соғлиғини яхшилаш, соғлиқни сақлаш тизимлари мутлақо янги тарзда ишлаб чиқилмоқда. Айтиш керакки, бу ўзининг ҳаётбахш самараларини бермоқда. Буни Навоий шаҳри мисолида ҳам кўриш мумкин.\nҚурувчи тадбиркор Фахриддин Хирожев саъй-ҳаракатлари билан бунёд этилган «VAGUS» МЧЖ даволаш диагностика маркази, бир сменада 100-амбулатор қатновга ва 5 ўринли стационар (ётиб даволаниш)га мўлжалланган. «Асака» банки ажратган 2 миллиард сўм кредит асосида марказнинг янги биноси қурилгандан кейин яхши шароитлар вужудга келди. Ҳозир 50 ўринли стационар, катта ва кичик жарроҳлик заллари, 3 ўринли реанимация бўлими ишлаб турибди. Қандай шифокорлар ишлашини сўраб-суриштиргандим, ажойиб манзаранинг гувоҳи бўлдим. Терапевт, кардиолог, кардиоревматолог, гастреэнтролог, гинеколог, оттоларинголог, рентгенолог, неврапатолог... Яна кўп. Бундай мутахассис-врачларнинг кўплари, одатда, пойтахт шифохоналарида бўларди, энди вилоятларда ҳам ноёб шифо усулларидан фойдаланиб, даволаш жараёнлари олиб борилмоқда. Яна бир қувонарли жойи, марказ хорижий шифокорлар, хусусан, Ҳиндистон врачлари билан ҳам ҳамкорлик алоқаларини боғлашга, уларни таклиф қилиб, халқимиз соғлиғини сақлашда хорижий бой тажрибаларга суяниб, фаолият олиб боришга астойдил ҳаракат қилмоқда. Натижада ҳинд врачлари келиб муолажалар ўтказишмоқда.\n2012 йил 9 октябрь кунидан бошлаб шаҳарда «ESHMUROD DENTА SHIFO MASKANI» масъулияти чекланган жамияти иш бошлади. Янги инновацион технологиялар олиб келинди. Шифо масканининг обрўйи эл-халқ ўртасида ортгандан ортиб бормоқда. Бу ерда Навоий вилоятидан бошқа Бухоро, Самарқанд вилоятлари, Тожикистон, Қозоғистон республикаларидан келган беморларни ҳам кўриш мумкин. Кам таъминланган, I-II гуруҳ ногиронларига имтиёзлар берилиши белгилаб қўйилган. Бўлимлар кўп. Жарроҳлик бўлими 12 нафар беморга мўлжалланган. Ҳозиргача саккиз юзга яқин бемор жарроҳлик йўли билан шифо топди. Келажакда шу ерда 100 ўринли жарроҳлик маркази очилиши кўзда тутилмоқда.\nНавоий шаҳрида жойлашган вилоят кўп тармоқли марказий шифохонасида, бош врач Э.Аҳмедов бошчилигида жуда савобли ишлар амалга оширилмоқда. Яқинда шифохона томонидан Япониянинг машҳур «Жайка» компаниясидан 6 млн. долларга қимматбаҳо замонавий тиббий жиҳозлар сотиб олиб келинди. Уларнинг ичида энг сўнгги рақамли юқори сифатли рентген аппарати, ЭКГ ва яна бошқа зарур жиҳозлар бор. Ҳозир бу ерда мураккаб бўлган юрак муолажалари ҳам амалга оширилмоқда.\nШаҳар ҳокимининг ёшлар сиёсати, ижтимоий ривожлантириш ва маънавий-маърифий ишлар бўйича ўринбосари Умрзоқ Муродуллаев билан шифохоналарни кўриб бўлгач, «Обод маҳалла» дастурига киритилган «Тинчлик» маҳалласига йўл олдик. Йўл-йўлакай қизғин бунёдкорлик манзаралари намоён бўлиб борарди. Ҳамма ҳаракатда, жим турган одам йўқ. Шаҳар гўё эрта-индин катта тўй бўладиган хонадонни эслатар, бу боққан кишига қандайдир кўтаринки руҳ бағишларди.\n«Тинчлик» маҳалласида иш қизғин экан. Катта йўлнинг ёнига қулай йўлка қилинган, ёшлар меҳнат гузари(бу каттагина тикланаётган бино, ичида барча маиший хизмат хоналари бўлиши мўлжалланган) олдида бир неча оқсоқол суҳбатлашиб турган экан. Улар билан кўришдик. Барчасининг кайфияти яхши, юрт обод бўлмоқда ахир. Шундоқ ёнимизда барпо этилган амфитеатр диққатимизни ўзига тортди. Безак ишлари олиб борилмоқда экан. Бу ерда концертлар, кўнгилочар томошалар бўлади ҳали, байрам тантаналари ўтказилади. Дўконлар ишга тушиб кетибди. Аҳолини сув, электр билан таъминлаш, инфраструктурани йўлга қўйиш, ижтимоий объектларни таъмирдан чиқариш ишлари жадал олиб борилмоқда.\nЙўлнинг нариги томонида янги таъмирдан чиққан 9-мактабнинг муҳташам биноси қўр тўккан. Шу томонга юрамиз. 405 нафар ўқувчи билим олади бу мактабда, 38 ўқитувчи сабоқ беради.\n— Мен сизни яна бир мактабга олиб бораман, — дейди Умрзоқ Муродуллаев. — Хурсанд бўласиз. Ажойиб мактаб!\nШаҳардаги 11-мактабга келганимизда бизларни мактаб директори ўринбосарлари Ислом Рўзиев ва Сайёра Неъматовалар кутиб олишди. Жуда катта мактаб экан. 1-11 синфларда 2312 нафар бола билим олади. 75 та синфга эга. 193 нафар ўқитувчи дарс беради. Уларнинг орасида 51 нафар халқ таълими аълочиси бор, география ўқитувчиси Р.Абдиев эса «Шуҳрат» медали билан тақдирланган.\nМактабда тиббиёт, иқтисод, техника, ҳуқуқ йўналишлари бўйича таълим берилади. 2011 йилдан бери 5-8 синф ўқувчилари ўртасида ўтказиладиган анъанавий республика билимлар беллашувида мактаб ўқувчилари ҳар йили фақат 1-ўринни эгаллаб келади! Ўқувчилар ичида фан олимпиадалари ғолиблари кўп. Ажойиб мактаб эканини шунда тушундим. Мактабнинг катта залида ўтган учрашувда эса бунга яна гувоҳ бўлдим. Зални тўлдирган ўғил-қизлар барчаси кўзлари ёниб, қизиқиш билан сўзларга қулоқ солишар, саволлар беришарди.\nЎзбекистон Республикаси Президенти Шавкат Мирзиёевнинг 2018 йил 2 март куни Навоий вилоятига ташрифи давомида берган топшириқларига асосан, Навоий шаҳридаги янгидан қурилган 19-умумтаълим мактаби (бу «Меъмор» маҳалласида) базасида Алишер Навоий номидаги ўзбек тили ва адабиётига ихтисослаштирилган мактаб ташкил этилди. Олий ва 1-тоифали она тили ва адабиёт ҳамда бошланғич таълим ўқитувчилари танлов асосида ишга олинибди.\nМактаб директори Ж.Вафоқулов бундай деди:\n— Бу қарор она тилимиз ва адабиётимизга бўлган катта эътиборнинг ёрқин намунаси, бизнинг мактабимиз учун эса катта шараф бўлди, айни пайтда катта масъулиятдир, буни юракдан ҳис этамиз. Мактабимизда 1060 нафар бола ўқийди. Уларга 67 ўқитувчи таълим-тарбия беради. Биринчи синф ўқувчиларидан танлаб олинган тил-адабиётга мойил болалардан ҳар бирида ўттизтадан иккита 2-синф ташкил этилди. Бу синфларда дарслар алоҳида дастур асосида ўтказилади.\nШаҳарда педагогика институти қошида ва кончилик институти қошида лицейлар ишлаб турибди. 6 та коллежда ҳам ўқув жараёнлари қизғин. 744 ўқувчи таълим оладиган тиббиёт коллежининг фаолияти алоҳида аҳамиятга молик. Яқинда шаҳарда юридик коллежи ҳам очилди.\nБир пайтлар кичкина разъезд бўлган чўлнинг пучмоғида, бугунги кунда эса бўстонга айланган шаҳарда икки олий ўқув юрти — педагогика ва кончилик институтлари (уларда жаъми ўн мингга яқин талаба сабоқ олади), мактаблар, лицейлар гуркираб ишлаб турибди. Учта — электромеханика, кон иши ва кимёвий металлургия факультетларига эга кончилик институтида ўтган учрашув, айниқса, қизиқарли бўлди. Адиблар келганини кўриб, залга йиғилган талабалар шу заминнинг болалари, уни ардоқлаб, оғирини енгил қиладиган, унинг учун хизматга шай турадиган, Навоий номини шарафлаган шаҳарнинг паҳлавон ва меҳрибон фарзандлари эди!\nҚизилқум нега қизил, деб ўйланар эдим. Аслида, унинг бағрида яширинган асил маъданлар тупроққа ҳам ранг бериб турар экан. Одатда, келажак, хусусан, шаҳарнинг келажаги ҳақида сўрашни яхши кўрамиз. Аммо Навоийда буни бировдан сўраб ўтирмадим. Бу шаҳарда амалга оширилаётган тарихий ишлар унинг порлоқ келажагидан дарак бериб турибди.\nУлуғ ўзбек шоири ва адиби Ойбек ўзининг 1934 йилда ёзган «Ўзбекистон» шеърида ғурур билан: «Бир ўлкаки, тупроғида олтин гуллайди» сатрини келтирган, устоз олтин тупроқли Ватанимизни ана шундай шарафлаган эди. Ҳар бир ўзбекнинг қалбида муҳрланган бу сўзлар айнан Навоий замини ҳақида айтилгандай туюлади.


ИНСОН МАНФААТЛАРИНИ ТАЪМИНЛАШ, ХАЛҚИМИЗ ТУРМУШ ФАРОВОНЛИГИНИ ЯНАДА ЮКСАЛТИРИШ — БАРЧА САЪЙ-ҲАРАКАТЛАРИМИЗНИНГ АСОСИДИР - Ўзбекистон овози газетаси\nИНСОН МАНФААТЛАРИНИ ТАЪМИНЛАШ, ХАЛҚИМИЗ ТУРМУШ ФАРОВОНЛИГИНИ ЯНАДА ЮКСАЛТИРИШ — БАРЧА САЪЙ-ҲАРАКАТЛАРИМИЗНИНГ АСОСИДИР\nБиринчи Президентимиз Ислом Каримов раҳнамолигида Қарши ва Шаҳрисабз шаҳарларида амалга оширилган улкан бунёдкорлик ишлари бу икки қадимий шаҳар қиёфасини тубдан ўзгартирди. Қарши шаҳрининг ҳудуди 9 минг гектардан 17 минг гектарга, Шаҳрисабз шаҳрининг ҳудуди 3 минг 300 гектардан 4 минг 900 гектарга кенгайтирилди.\nШавкат Мирзиёев ўзининг сайловолди дастурида бу борадаги ишларни изчил давом эттириш, мамлакатимизнинг барча ҳудудлари қатори Қашқадарё вилояти ривожини ҳам янги босқичга кўтариш бўйича улкан режа ва мақсадларни баён этган эди. Президентимиз Қашқадарёга ташрифи давомида ана шу режалар ижроси, амалга оширилаётган бунёдкорлик ишлари ва истиқболли лойиҳалар билан танишди.\nИкки минг бош қорамол боқишга мўлжалланган замонавий типдаги чорвачилик комплекси аҳолини гўшт ва сут билан таъминлашда муҳим аҳамият касб этади. Мажмуа қурилиши учун 12 гектар, чорва молларига озуқабоп экинлар етиштириш учун 750 гектар ер майдони ажратилади. Бу ерда йилига 4 минг 280 тонна сут ва 210 тонна гўшт етиштириш, 140 иш ўрни яратиш кўзда тутилган. Умумий қиймати 14 миллиард сўм бўлган лойиҳани келгуси йилнинг биринчи чорагида ишга тушириш режалаштирилган.\nҚамаши туманида 5 минг курка боқишга мўлжалланган мажмуа ташкил этилади. Голландиядан келтириладиган маҳсулдор зот ва замонавий технологиялар асосида мажмуада йилига 20 минг курка жўжаси етиштирилиб, аҳолига етказиб берилади. Уни жорий йилнинг декабрь ойида ишга тушириш, 30 иш ўрни яратиш мўлжалланмоқда. Мазкур лойиҳа самарасида ҳар бир хонадонга 100 тадан курка жўжаси тарқатилиши оилалар даромадини оширишда муҳим ўрин тутиши таъкидланди.\nПрезидентимиз шу ернинг ўзида Яккабоғ туманидаги илгариги «Яккабоғ текс» корхонаси негизида барпо этилаётган «Universal Taraqqiyot Tekstil» қўшма корхонасига қўшимча инвестиция киритиш лойиҳаси билан ҳам танишди. Корхонада вилоятда етиштирилган пахта толаси қайта ишланиб, мато ва чойшаблар ишлаб чиқарилади. 400 иш ўрни яратилиши кўзда тутилаётган корхона тўлиқ қувват билан ишга туширилгач, йилига 6 миллион квадрат метр мато, 2 миллион жуфт чойшаб тайёрланади.\nЗамонавий ва энергия тежамкор технологик ускуналар бугун барча ишлаб чиқариш жабҳаларига татбиқ этилмоқда. Қарши шаҳридаги илгариги пахта тозалаш заводи негизида ташкил этилаётган «Wood Dеcor Production» қўшма корхонаси ана шундай замонавий технологиялар билан жиҳозланмоқда. Швейцариянинг машҳур «Rieter», Япониянинг «Murata», «Yamata», Германиянинг «Mayer» компанияларининг юқори самарадорликка эга дастгоҳлари ўрнатилаётган корхонада дунё бозорида рақобатбардош ип калавадан тортиб тайёр маҳсулотгача ишлаб чиқарилади. Президентимиз тақдим этилаётган лойиҳа самарадорлигини ошириш юзасидан мутасаддиларга тегишли кўрсатмалар берди.\nМамлакатимизда пахта толаси ва ипак хомашёсини қайта ишлаш, хорижий инвестицияларни жалб этиш йўли билан рақобатбардош, ташқи бозорларда харидоргир тайёр маҳсулотлар ишлаб чиқариш ҳажми ва турини кенгайтиришга алоҳида эътибор қаратилмоқда.\nЛойиҳа «Ўзбекнефтгаз» компанияси таъсислигида амалга оширилиши мамлакатимизнинг ёқилғи-энергетика хавфсизлигини таъминлашда катта аҳамиятга эга бўлиш баробарида соҳанинг жадал суръатларда тараққий этаётганидан далолат беради.\nДавлатимиз раҳбарининг кўрсатмалари асосида «Шўртан газ-кимё» мажмуасининг ишлаб чиқариш қувватларини кенгайтириш» лойиҳаси концепцияси қайтадан кўриб чиқилиб, ишлаб чиқариш жараёнига синтетик нафта хомашёсини жалб қилиш масаласи ўрганилди. Лойиҳа ишга тушгач, заводнинг полимер ишлаб чиқариш қуввати ҳозирги 125 минг тоннадан 450 минг тоннагача, яъни 3,6 баробарга оширилиши таъминланади. Натижада нефть-кимё йўналишини ривожлантиришга кенг йўл очилади. Биринчи босқичда юқори қийматли хомашё синтетик нафтани қайта ишлаб, янги турдаги полиэтилен ва полипропилен билан биргаликда пиролиз дистилятини ишлаб чиқариш кўзда тутилган. Пиролиз дистилятидан янги турдаги маҳсулотлар ишлаб чиқаришда фойдаланиш имконияти ҳудудда технологик кластерни барпо этишга замин яратади, истиқболда кимё, автомобилсозлик, фармацевтика, қурилиш ва тўқимачилик соҳалари янада ривожланишида муҳим омил бўлади.\nПрезидентимиз Қарши туманидаги «Нукробод» қишлоқ фуқаролар йиғинининг Яккаёғоч массивида янгиланган намунавий лойиҳалар асосида барпо этилган арзон уй-жойларни бориб кўрди.\nЎз уй-жойига эга бўлиш ҳар бир инсон ҳаётида қанчалик муҳим эканини барчамиз яхши биламиз, деди Президентимиз. Халқимиз уйи борнинг ўйи йўқ, деб бекорга айтмаган. Бунинг чуқур маъноси бор. Бундай уй-жойлар тақсимотида халқимизга хос ҳақиқат ва адолат мезонларига қатъий риоя этилиши керак.\nПрезидентимиз қўшма корхона таъсисчилари ва хорижлик инвесторлар билан суҳбатда ишлаб чиқаришни самарали ташкил этиш, бунинг учун мутасадди идоралар, вилоят ҳокимлиги билан яқиндан ҳамкорлик қилиш, ташқи бозорни ўрганиб, экспорт географиясини мунтазам кенгайтириб бориш зарурлигини таъкидлади.\nМарказ тўла қувват билан ишга тушгач, йилига 25 минг тоннадан зиёд маҳсулот Европа, МДҲ мамлакатлари, Хитой, Ҳиндистон, Жанубий Корея ва бошқа давлатларга экспорт қилинади. Минг киши иш билан таъминланади. Вилоятдаги фермер, деҳқон, шахсий томорқа хўжаликларига етиштирган маҳсулотини сотиш ҳисобига йилига ўртача 80 миллиард сўм атрофида даромад олиш имконияти яратилади.\nПрезидентимиз Ўзбекистон флораси доривор гиёҳларга бой эканини, хусусан, заъфарон ўсимлигидан қадимдан халқ табобатида кенг фойдаланиб келинганини таъкидлади. Мамлакатимизда дори воситаларини ишлаб чиқаришда шифобахш заъфарон муҳим хомашё манбаи бўлиб хизмат қилишини қайд этди. Соҳа мутахассисларига бундай ўсимликлар турини кўпайтириш ва плантацияларни кенгайтириш бўйича тавсиялар берди.\nҚарши шаҳрида мутасадди раҳбарлар ва вилоят фаоллари иштирокида йиғилиш ўтказилди. Унда вилоят иқтисодиётини янги босқичга кўтариш, инфратузилмаларни ривожлантириш, муҳандислик-коммуникация тармоқларини яхшилаш, аҳолини иш билан таъминлаш ва турмуш даражасини янада ошириш масалаларига алоҳида эътибор қаратилди.\nУшбу тадбирларда 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ҳамда «Халқ билан мулоқот ва инсон манфаатлари йили» Давлат дастуридаги мақсад-вазифалар ўз ифодасини топди.\nПрезидентимиз Шавкат Мирзиёевнинг Қашқадарё вилоятига ташрифи давом этмоқда.


2020 ЙИЛ САРҲИСОБИ: Юқори кучланишли подстанциялардаги бино ва иншоотлар замонавий талабларга мос таъмирланмоқда (№13) Ўзбекистон миллий электр тармоқлари акциядорлик жамияти\n2020 йилда «Ўзбекистон миллий электр тармоқлари» акциядорлик жамияти таркибидаги филиаллар бино ва иншоотларини замон талабларига мос равишда таъмирлаш, ходимларга қулай меҳнат шароитларини яратиб бериш бўйича бажарилган ишлар, шунингдек, ушбу йўналишдаги 2021 йил режалари тўғрисида қисқа ҳисобот.\n«Ўзбекистон МЭТ» АЖ раҳбарияти томонидан тасдиқланган таъмирлаш фондига асосан 2020 йилда бино ва иншоотларни таъмирлаш ишлари режага мувофиқ тўлиқ бажарилди.\n«Тошкент шаҳар МЭТ» филиалининг маъмурий биноси ва энергетикларнинг «УЧҚУН» спорт мажмуаси қайта таъмирланиб, 2020 йилда фойдаланишга топширилди.\nОчилиш маросимидан фотосуратлар жамланмаси\nИшчи-ходимларга яратилаётган шарт-шароитлар, бу орқали меҳнат унумдорлиги ва ишлаб чиқариш самарадорлигини оширишга қаратилган тадбирлар ҳар бир ташкилот ва корхона учун муҳим кўрсаткичлар ҳисобланади. Шуларни эътиборга олиб, «Ўзбекистон МЭТ» АЖ тасаруфидаги «Тошкент шаҳар магистрал электр тармоқлари» филиали маъмурий биносининг очилиш маросими бўлиб ўтди. Унда Жамият маъмурияти, энергетика соҳасининг таниқли мутахассислари, ҳозирда нафақада бўлган фахрий энергетиклар жамоаси, Ўзбекистон Республикаси Теннис федерацияси устоз-мураббийлари ҳамда оммавий ахборот воситалари вакиллари иштирок этишди ва Жамият томонидан ишчи-ходимларга яратилаётган шароитлар, айниқса уларни спорт машғулотларига жалб этиш тадбирлари алоҳида эътироф этилди.\nФойдаланишга топширилган бинонинг аввалги кўриниши\nОммавий ахборот воситаларида: https://t.me/uzmetaxborotxizmati/5770\nГазета саҳифаларида: https://t.me/uzmetaxborotxizmati/4978\n«Ўзбекистон» телеканали дастурида: https://t.me/uzmetaxborotxizmati/4971\nШу билан бирга, «Ўзбекистон МЭТ» АЖ тасарруфидаги «Андижон МЭТ» филиали учун янги маъмурий бино қуриб, 2020 йил 5 декабрда фойдаланишга топширилди.\nАНДИЖОНЛИК ЭНЕРГЕТИКЛАР ЎЗ ФАОЛИЯТИНИ ЯНГИ БИНОДА ДАВОМ ЭТТИРИШАДИ http://uzbekistonmet.uz/uz/lists/view/602\nЎзбекистон миллий ахборот агентиги:\n“Янгиликлар-24” дастурида: https://t.me/uzmetaxborotxizmati/5289\nШунингдек, тасарруфидаги «Андижон МЭТ» филиали таркибидаги 220/110/10 кВли «Юлдуз» подстанциясининг электр энергияси ўтказувчанлик қувватни ошириш мақсадида 2 дона 125 МВАли авторансформатор ўрнига 2х200 МВА автотрансформаторлари ўрнатилди ва ишга туширилди. Бундан ташқари, 220 кВ ҳаволи ўчиргичлардан 9 донасини, 110 кВ ўчиргичларнинг 14 донасини замонавий элегаз ўчиргичларига, шунингдек, реле ҳимояси ва автоматикаси ҳамда алоқа курилмаларини замонавий қурилмаларга алмаштириш ишлари олиб борилмоқда. Бундай модернизация-реконструкция амалиётлари, ўз-ўзидан маълумки, подстанциядаги бино ва иншоотларни қайта таъмирлашни талаб этади. Бир сўз билан айтганда, 2022 йилда «Юлдуз» подстанциясида бир қатор таъмирлаш ишлари олиб борилиб, подстанциянинг эстетик қиёфаси бирмунча яхшиланди.\n500 кВли «Лочин» подстанциясида ҳам бир қанча таъмирлаш ишлари олиб борилди. Мисол учун, подстанциянинг биринчи пости ва бошқа хўжалик биноларига металл панжаралар ясаш, эшик ва дераза ромлари ўрнатиш ишлари якунлангач, бўёқлаш ва сим тўсиқларни таъмирлаш ишлари давом этирилди. Подстанциядаги ошхона ҳамда ювиниш хоналари жойлашган бинонинг том қисми металл конструкцияли каркаслар ясаш орқали қопланди. Подстанция ҳудудидаги ёнғинга қарши сув қувурлар, гидрантлар, сув насослари ва табличкаларни бўяш, кабел каналларни темир-бетон плита билан ёпиш ишлари бажарилди.\n220 кВли «Хакан» подстанцияси тезкор бошқарув пулти (ОПУ) биноси, ёрдамчи ва сув насос биносининг синган дераза ойналари алмаштирилди. ТБП (тезкор бошқарув пулти) биноси, ёрдамчи бино пол қисмларини линолеумлар билан қоплаб чиқилди. Кабел каналларни темирбетон плита билан ёпилди.\n220 кВли «Бобур» подстанцияси кабел каналларни темир-бетон плита билан ёпиш ишлари ниҳоясига етказилди.\n«Сирдарё МЭТ» филиалига қарашли 220/110/10 кВли «Гўзал» подстанцияси 1978 йилда қурилган бўлиб, бошқарув пульти биноси фасад ва том қисмида таъмирлаш ишлари бажарилиб, бугунги кунда таъмирлаш ишларининг сўнгги босқичилари давом эттирилмоқда.\nҲозирги кунда филиалдаги барча бино ва иншоотларнинг 1200 метр/квадрат том қисмлари қайта таъмирланиб, замонавий профнастил қопламаларига алмаштирилди. Шунингдек, тезкор бошқарув пулти (ОПУ) биносини ташқи ва ички девор қисмлари 2000 метр/квадрат туникафон билан қопланди, 200 метр/квадрат эскирган эшик-ромлари замонавий алюмин-пластмасса қопламали эшик-ромларга алмаштирилди. Шу билан бирга, тезкор бошқарув пулти биноларининг 100 метр/квадрат пол қисми линолиум тўшамаси билан қопланди. Бундан ташқари, электр ускуналарига ўрнатилган мавжуд 500 донага яқин УҚТ (универсал қурилиш таянч)ларини мустаҳкамлик даражасини ошириш мақсадида қўшимча арматура каркасли бетонлар қуйилиб, бурчаклари темир таянчлар билан мустаҳкамланди. «Гўзал» подстанцияси атрофини ўраб турувчи яроқсиз ҳолга келиб қолган 187 метр девор қисми қайта янгиланди.\n«Наманган МЭТ» филиали 220 кВли «Сардор» подстанциясининг биринчи ва иккинчи тезкор бошқарув пулти (ОПУ) биноларининг том қисми қуриб битказилди, ички қисмида пардозлаш (отделка) ишлари бажарилмоқда.\n«Бухоро МЭТ» филиали таркибидаги 500 кВли «Қоракўл» подстанцияга кириш йўлакларидаги 2 дона темир дарвозалар янгисига алмаштирилди, подстанция ички ҳудудларида сеткали тўсиқлар ўрнатилди. Ички ва ташқи ёритиш чироқлари тўлиқ алмаштирилди. Шу билан бирга, Қўриқлаш хизмати ходимлари хонаси, 3 дона кузатув пунктлари тўлиқ таъмирланди. Подстанцияга кириш йўлагидаги назорат йўлаклари, подстанция ичидаги кириш йўлаклар ва 500 кВли очиқ тақсимлаш қурилмаси (ОРУ) ичидаги юриш йўлаклари бетон қопламалари билан тўлиқ таъмирланди. Аниқроқ айтганда, тоифаланган объект ҳисобланадиган подстанция переметри бўйича айланма йўлакларга темир-бетон плиталар ётқизилиб, Ҳарбийлаштирилган қўриқлаш бўлинмаси хизматчилари навбатчилиги учун шароит яратилди. Шунингдек, ёпиқ тақсимлаш қурилмаси биноси том қисми тўлиқ профнастил қопламаси билан ёпилиб, подстанция ҳудудидаги барча биноларнинг ички ҳамда ташқи қисмлари сувоқ ва ранглаш ишларидан тўлиқ чиқарилди.\n220 кВли «Бухоро» подстанция переметри бўйлаб 120 метр жойи темир-бетон тўсиқ билан ёпилди. Подстанция тезкор бошқарув пулти (ОПУ) бинолари эшик-деразалари замонавий ромларига алмаштирилди. Подстанция ҳудудидаги барча биноларда ички ва ташқи фасадларнинг сувоқ ҳамда бўёқ тортиш ишлари бажарилди. Подстанция ҳудудидаги бўш ётган барча ерлар тозаланди ва ишлов берилди. ТБП, ЁТҚ, бинолари том қисми профнастил билан ёпилди.\n220 кВли «Қоровулбозор» подстанциясида реактор ва насос жойлашган бинонинг том қисми тўлиқ профнастил қопламаси билан ёпилди.\nБинонинг том қисми ёпилиш жараёни\n«Самарқанд МЭТ» филиали 500 кВли «Сўғдиана» подстанциясидаги насос, омборхона, КПЗ биноларининг (жами 592 метр/квадрат) том кисми, 220 кВли «Сувли» подстанциясидаги тезкор диспетчерлик бошқарма пулти (ТДБП) биносининг 40 метр/квадрат том қисми, 220 кВли «Самарқанд» биносининг 60 метр/квадрат том қисми, Подстанция линия хизмати (ПЛХ) базаси биносининг 350 метр/квадрат том қисмида таъмирлаш ишлари олиб борилди.\nШу билан бирга, 220 кВли «Сувли» ёпиқ тақсимлаш қурилмаси (ЁТҚ) янги биноси қурилди, подстанция атрофи, яъни переметри бўйлаб темир-бетон девор қурилди.\nБундан ташқари, 220 кВли «Самарқанд» подстанциясидаги ОТҚ-110-220кВ металлконструкцияларни буёқлаш ишлари бажарилди.\nБир сўз билан айтганда, 2020 йилда ушбу йўналишда Жамият режасига киритилган ишлар тўлиқ бажарилди. Тўғри, айрим амалиётлар пандемия карантини туфайли бироз муддатга кечиктирилди ёки муддати узайтирилди, аммо юқори кучланишли подстанцияларда хизмат қилувчи ишчи-ходимларга зарур шарт-шароитлар яратиш билан бирга қимматбаҳо электр ускуна ва жиҳозлари учун зарур бўлган бино ҳамда иншоотлар таъмирланиб, янгиланиб бормоқда.\n2021 йил режасига мувофиқ Жамият тасарруфидаги бино ва иншоотларни таъмирлаш учун етарли миқдорида пул маблағлари ажратилган бўлиб, таъмирлаш ишлари бино ва иншоотларнинг олдинги ва кейинги ҳолат фотосуратлари орқали uzbekistonmet.uz веб-сайти саҳифаларида жамоатчиликка маълум қилиб борилади.\nСаодат Раимова, «Ўзбекистон МЭТ» АЖ Электр тармоқлардан фойдаланиш бошқармасининг етакчи муҳандиси


Жаҳон 22:40 / 13.03.2018 10194\n2011 йилнинг 11 мартида "Шарқий Япониянинг буюк зилзиласи" рўй берди - мамлакатнинг бу қисмида мамлакат тарихидаги энг кучли - 9,0 магнитудали табиий офат қайд этилди. Ер силкиниши кучли цунамини қўзғади ва у турли шаҳарларда 160 мингдан зиёд уйни йўқ қилди, шу билан бирга, 16 минг кишининг ўлими ҳамда «Фукусима-1» ядровий станцияси авариясига сабаб бўлди.\nФожиа такрорланишининг олдини олиш учун Япония ҳукумати стандарт тўлқинкесувчи қурилмаларни 12 метрли деворларга алмаштира бошлади, асосий зарблар шу деворларга бориб урилиши кўзда тутилган. 2018 йилга келиб японлар 400 километрга яқин тўсиқларни қуриб битиришган — уларнинг нархи 12 миллиард доллардан ортиқни ташкил қилди.\n"Ҳатто тўлқин девордан баланд кўтарилса ҳам - одамларда эвакуация учун кўпроқ вақт бўлади", - деди тадқиқотчи Хироясу Каваи Reuters'га берган интервьюсида. Деворлар қурилиши ҳали битмаган: Japan Times маълумотларига кўра, 2017 йилда режадаги ҳимоя тизимларининг бор-йўғи бешдан бир қисмини қуриб битказилган.\nМаҳаллий аҳоли дастлаб деворлар қурилишини қўллаб-қувватлади. Бироқ саккиз йил ўтиб, улар ҳукумат деворлар қурилиши давомида аҳоли билан маслаҳатлашмаганини айтишмоқда. Шу боис мудофаа тизими ҳаддан ташқари баланд чиққан: у денгизни тўсиб турибди, балиқчиларга халақит бермоқда ва аҳоли ўзини тутқунликда ҳис қилишига олиб келмоқда.\n"Гўёки барчамиз улкан қамоқхонада яшайдиганга ўхшаймиз. Ҳолбуки ҳеч қандай ёмон иш қилганимиз йўқ".\nАцуси Фудзита, балиқчи\nБошқа фуқаролар эса улкан бетон тўсиқлар сайёҳларни қўрқитаётганини таъкидлашмоқда.\nФото: Reuters\_Ким Кен-хуна\nБаъзи деворларда кичик дарчалар қилинган бўлиб, улар орқали денгизни кўриш мумкин.\nЯпонларнинг бир қисми мудофаа тўсиқларига яхши муносабатда: уларнинг фикрича, зилзила ва цунами натижасида вайрон бўлган жойларга одамлар қайтиши эҳтимоли юқори бўлади. Улар учун девор — 2011 йилдаги фожиа такрорланмаслиги учун кафолат. Бироқ ҳамма ҳам уларнинг фикрини қўллаб-қувватламайди. "Биз авлоддан авлодга ўтиб, шу денгиз бўйида яшаганмиз. Энди эса девор бизни ажратиб турибди. Бунга чидаб бўлмайди", - деди маҳаллий тадбиркор Сотару Усуи.


"ASKLEPIY" ходимлари фаҳрланадиган, ҳамкорлари эса тўлиқ ишонадиган компания.\nҲамкорларимиз билан ишлаш тартибини шакллантиришда, товарни сақлаш ва етказишда илғор технологиялардан фойдаланамиз. Омборлар-филиаллари тармоғининг пухта йўлга қўйилган ишлаш тартиби ҳисобига дори воситаларининг тўғри тақсимланишига эришилади. Умумий майдони 7.000 кв.метрдан ортиқ бўлган ихтисослаштирилган омборлар ҳисобига, кенг ассортиментдаги дори воситаларининг Ўзбекистон Республикаси Соғлиқни сақлаш вазирлиги томонидан белгиланган барча талабларларга мувофиқ сақланиши таъминланади.\nБизнинг илғор компьютер тизимларимиз, хусусан, компаниямиз фаолиятининг турли соҳа ва йўналишларига комплекс-дастурий таъминотнинг жорий қилинганлиги, товарнинг ҳаракатланишига оид логистик жараёнларни яхшилаш, етказиб берувчи ва сотувчи бўлинмалар ишини мувофиқлаштириш ҳамда савдо фаолиятининг оператив равишда кузатиб бориш имкониятини беради.\nБиз тайёр дори воситаларини, тиббий, парафарм ва косметика маҳсулотларини Ўзбекистонга етказиш бериш билан шуғулланамиз. Бунда логистикага оид барча хизматлар, шу жумладан божхона омборида фармацевтик юкни сақлаш, дори воситаларини, тиббий маҳсулотларни рўйхатдан ўтказиш хизматлари ҳам мижозларга тақдим этилади.


АҚШ Россияга қарши янги санкция эълон қилди\n20 март куни АҚШ президенти Барак Обама Қримни аннексия қилган Россия ҳукуматининг юқори даражали мулозимлари ва Кремлга яқин бизнес эгаларига қарши янги жазо чораларига қўл урганини эълон қилди.\nПайшанба куни Орландога учиб кетиш олдидан Оқ уйда қилган чиқишида президент Обама Америка визаси берилмайдиган¸ АҚШдаги банк ҳисоблари музлатилган россиялик амалдорлар рўйхати кенгайтирилганини билдирди.\nШунингдек, Оқ уй раҳбарининг Россия ҳукуматига молиявий дастак бераётган Россия банкига нисбатан ҳам санкция қўллагани маълум бўлди:\n- Россиянинг Украинага интервенциясига жавобан Россия ҳукуматидаги яна бир қанча амалдорга нисбатан санкция жорий этaяпмиз. Бунга қўшимча ўлароқ, Россия ҳукуматига модддий ёрдам бераётган шахслар ва банкка нисбатан ҳам жазо чораларини қўллаяпмиз, деди Обама.\nПрезидент Обама¸ лозим бўлса ¸Россия иқтисодининг муҳим соҳаларини нишонга олувчи санкциялар қўлланилиши мумкинлиги ҳақида ҳам огоҳлантирди:\n- Бу сакнциялар, шубҳасиз, Россияга зарба беради, шунингдек бу глобал иқтисодга ҳам таъсир қилади. Лекин Россия билиши керакки¸ ҳар қандай кескинлашув бу мамлакатни халқаро ҳамжамиятдан яккалаб қўяди, деди Обама.\nБарак Обама баёнотидан сўнг Оқ уй расмий саҳифасида АҚШнинг янги санкциялари рўйхатига кирган 20 шахс номи эълон қилинди.\nУлар орасида Россия президенти маъмурияти бошлиғи Сергей Иванов, Россия Давлат Думаси вице-спикери Сергей Железняк, Россиядаги "Волга груп" инвестиция ширкати раҳбари Геннадий Тимчекнко исмлари бор. Россия банки ҳам мазкур рўйхатга киритилди.\nАҚШ президенти Барак Обама¸ бундай жазо чораларига қарамай¸ пайшанба кунги чиқишида Москва ва Вашингтон ўртасида дипломатия давом этишига умид билдирди.\nОбама Россияни Украинанинг ўз тақдирини ўзи белгилаш ҳуқуқини ҳурмат қилишга чақирди.\n– Украина ўз келажагини ўзи белгилайди, Путин буни тушиниши керак", деди Обама.\nАҚШ 17 март куни эълон қилган биринчи қора рўйхатга Россия президенти ёрдамчиси Владислав Сурков, президент маслаҳатчиси Сергей Глазьев, ҳукумат раиси муовини Дмитрий Рогозин и Федерация Кенгаши раиси Валентина Матвиенко исмлари бор эди.


CNN: Саудия Арабистони АҚШнинг 750 млрд долларлик активларини сотиш билан таҳдид қилмоқда\n11:37 / 16.04.2016\nСаудия арабистони АҚШ президенти маъмуриятини, Американинг ўзига тегишли 750 млрд долларлик активларини сотиши билан қўрқитмоқда. Ар-Риёд Обамадан, Саудия ҳукумати аъзоларини 2001 йил 11 сентябрь воқеаларига алоқадорликда айблаб, Америка судларида жавобгарликка тортишга имкон берувчи қонун лойиҳаси Конгресс томонидан тасдиқланишига имкон бермасликни талаб қилмоқда.\nCNN телеканалининг хабар қилишича, "Пентагон ва Давлат департаменти вакиллари" махфий равишда Америка қонун чиқарувчилари билан бир неча бор учрашиб, ушбу қонун лойиҳасининг "оғир иқтисодий ва молиявий оқибатларидан огоҳлантиришган".\nГап шундаки, мазкур ҳужжат Америка парламенти томонидан тасдиқланса, Саудия Арабистонининг АҚШ ҳудудидаги барча активлари музлатилади. Ар-Риёд эса, бевосита шундай таҳдид пайдо бўладиган бўлса, АҚШ ғазначилиги активлари ҳам бўлган мулкини шунчаки сотиб қўя олади. Подшоҳлик ТИВ раҳбари Адел ал Жубайр ўтган ойда Вашингтонга қилган сафари чоғида Обама маъмуриятини шундан огоҳлантирган, деб аниқлик киритмоқда телекомпания.\nБундан аввал, Fox News телеканалига интервью берган собиқ сенатор Боб Грэмнинг айтишича, АҚШ президенти яқин кунларда, 2001 йил 11 сентябрь терактларига оид суриштирув ишларининг 28 саҳифасидан "мутлақ махфий"ликни бекор қилади. Ошкор этиладиган ушбу ҳужжатларда Саудия подшоҳлигининг терактларга алоқадорлигига оид далиллар келтирилган бўлиши эҳтимол.\nОқ уй матбуот хизмати маълум қилишича, Обама 21 апрел куни Саудия Арабистонига ташриф буюриб, подшоҳ Салмон бин Абдулазиз ал Сауд билан учрашади. Шунингдек, Форс кўрфази араб давлатлари кенгаши саммитида иштирок этади.


Рамазон ойида Бельгияга ташриф\nМарокаш давлатидан 68 нафар ёш имом-хатиблар, исломшунос олимлардан ташкил топган делегация аъзолари Рамазон ойи давомида Белгиядаги бир қанча масжидларда диний амалларни бажаришга кўмаклашиш мақсадида Бельгияга етиб келди.\nМазкур ташриф Марокаш давлатидаги Ислом ва вақф ишлари вазирлиги, хорижда истиқомат қиладиганлар масаласи билан иш олиб борувчи Ҳасан II муассасаси ва Бельгиядаги мусулмонлар жамияти билан ҳамкорликда уюштирилди.\nТашкилотчиларнинг айтишича, ёш имом-хатиблар, исломшунос олимлардан ташкил топган делегация иштирокчилари бельгиялик мусулмон ёшларни экстремизм ғоялари хатаридан муҳофаза этиш мақсадида уларга соф Ислом таълимотлари ҳақида тушунтириш ишларини ҳам олиб боришади.\nМаълумотларга кўра, Бельгияда 1974 йилдан буён Ислом иккинчи дин сифатида эътироф этиб келинмоқда. Ҳозирда мамлакатда 782 000 га яқин мусулмонлар истиқомат қилади, улардан аксарияти марокашлик ва туркиялик мусулмонлардир.\n2781 марта ўқилди\nДругие материалы в этой категории: « Отинойилар учун амалий психологик семинар ташкил қилинди\tУмра зиёратчилари учун ажойиб туҳфа »


ЎзА - ОАВ:Трамп муҳожирларни депортациядан ҳимояловчи дастур ёпилишини маълум қилди\nОАВ:Трамп муҳожирларни депортациядан ҳимояловчи дастур ёпилишини маълум қилди\n03.04.2018 09:42 Чоп этиш версияси\nАҚШ Президенти Дональд Трамп ноқонуний мигрантларни мамлакатдан чиқариб юборишни вақтинчалик тўхтатиб турадиган "DACA" дастури ўз ниҳоясига етганини маълум қилиб, Мексикадан мамлакатнинг қуруқликдаги чегаралари хавфсизлигини таъминлашни талаб қилди.\nБу ҳақда РИА Новости ёзади.\nАҚШнинг олдинги Президенти Барак Обама маъмурияти томонидан жорий қилинган "DACA" дастури мамлакатга болалигида ноқонуний кириб келган муҳожирларни депортация қилишни вақтинчалик тўхтатиб турар эди.\nКонгрессда мазкур дастурнинг истиқболи ҳақида Республикачилар ва Демократлар партиялари бир тўхтамга кела олмаган.\nТрамп эса "DACA"га аввал бошданоқ қарши эди. АҚШ Президентининг фикрича бу дастурнинг фойдасидан кўра зарари кўп. Ҳозир эса дастур "ўлган" бўлиб, ишлаши ҳам даргумон.\nАйни вазиятда мамлакатнинг шимолий чегараларидан ноқонуний кириб келадиган мигрантлар оқимини тўхтатишда Мексиканинг имконияти етарли, бунинг учун уларда чегара борасидаги қонунлар ишлаб турибди, деган Трамп Твиттердаги саҳифасида


Назорат учрашуви. "Қизилқум" - "Динамо" 3:3 ёхуд Шарофутдиновдан хет-трик / CHAMPIONAT.asia\n11:59Саудия Арабистони термаси бош мураббийсиз қолди 4 11:46Ана ҳолос! Рабьо ПСЖ борасида расмий ташкилотга арзнома билан чиқди 4 11:29Боатенг "Милан"ни алдаганини тан олди 2 11:14"Ньюкасл" эронлик футболчини трансфер қилмоқда 18 10:59Жаҳон футболи юлдузи Роберто Карлос Тошкентга келади 38 10:45"Менда улардан 3та" - Азар "Олтин тўп" ҳақида 12 10:38Куперга ва футболчиларга раҳмат айтиб ишлашда давом этамиз 127 10:15ПСЖ Мбаппенинг нархини белгилаб олди 13 09:40Андер Эррера МЮдан кетмайди 12 09:23Olamsport: Нурмагомедов UFC президентига мурожаат қилди, Жокович чорак финалда ва бошқа хабарлар 1 09:20Энди Кэрролл “Тоттенхем”га ўтиши мумкин 4 08:59Жеймс Милнерни “Кристал Пэлас”га қарши ўйинда майдондан четлаган ҳакам ким эканлигини биласизми? 11 08:40Роналду Месси билан яна тенглашиб олди 27 08:19Жардим АПЛда иш бошлаши мумкин 8 07:59Бельерин учун мавсум якунланди 9\nНазорат учрашуви. "Қизилқум" - "Динамо" 3:3 ёхуд Шарофутдиновдан хет-трик\nТеглар : ҚизилқумДинамо\nЎйин мақоми назорат баҳси бўлишига қарамай, Навоий ва Самарқанд клублари шиддатли ва ҳужумкор футбол намойиш этишди. Дастлаб 6-дақиқада ҳисобни «Динамо» ярим ҳимоячиси Комил Шарофутдинов очган бўлса, 9-дақиқада Дониёр Усмонов мувозанатни тиклади, 1:1.\nМурод Бобожонов "Қизилқум" сафида майдонга тушди 21\nИроқ бош мураббийи: "Футболчилардан телефонни тортиб ололмайман" 1


Ўша(ҳожат қилишни истаганда узоқлашиш)ни тарк этишдаги рухсат - Баҳоуддин Нақшбанд ёдгорлик мажмуаси маркази\nЎша(ҳожат қилишни истаганда узоқлашиш)ни тарк этишдаги рухсат\n21 апрел 2015 й.\n1493 марта ўқилди.\nأخبرنا إسحاق بن إبراهيم قال أنبأنا عيسى بن يونس قال أنبأنا الأعمش عن شقيق عن حذيفة قال كنت أمشي مع رسول الله صلى الله عليه وسلم فانتهى إلى سباطة قوم فبال قائما فتنحيت عنه فدعاني وكنت عند عقبيه حتى فرغ ثم توضأ ومسح على خفيه\n18. Ҳузайфа розияллоҳу анҳудан ривоят қилинади: “Расулуллоҳ соллаллоҳу алайҳи васаллам билан бир қавмнинг ахлат ташлайдиган жойига етганда, У зот соллаллоҳу алайҳи васаллам туриб бавл этдилар. Мен у кишидан узоқлашдим. У зот соллаллоҳу алайҳи васаллам мени чақирдилар ва орқаларига тугатгунларича турдим. Сўнг таҳорат қилдилар ва маҳсиларига масҳ тортдилар”, дедилар.\nРасулуллоҳ соллаллоҳу алайҳи васаллам доимо ўтириб бавл қилганлар, саҳобаларни ҳам тик туриб бавл қилишдан қайтарганлар. Аммо ушбу ҳадисда Расулуллоҳ соллаллоҳу алайҳи васалламнинг тик туриб бавл этишларини ўз сабаби бўлган. Имом Байҳақий ривоятларида, Расулуллоҳ соллаллоҳу алайҳи васалламнинг тиззаларини ички қисмида жароҳат бўлганлиги туфайли туриб бавл қилдилар, деб келган. Баъзи аҳли илмлар Расулуллоҳ соллаллоҳу алайҳи васаллам ўтириб бавл этишга қулай жой тополмаганлари учун туриб бавл қилганлар, деганлар. Баъзи ривоятларда, Расулуллоҳ соллаллоҳу алайҳи васалламнинг ўша пайтда беллари оғрир эди, деб келган.\nҲузайфа розияллоҳу анҳу У зотдан узоқлашганларида қайтариб чақириб олишлари ҳам ўша ҳолларида биров келиб қолмаслиги учун қараб туриш мақсадида бўлган.\n1.\tРасулуллоҳ соллаллоҳу алайҳи васаллам Ҳузайфа розияллоҳу анҳуга ишончлари юксаклиги.\n2.\tРасулуллоҳ соллаллоҳу алайҳи васалламнинг узр сабабли туриб бавл қилганликлари.\n3.\tАхлату нажосат учун алоҳида ажратилган жой бўлса ундай жойга бавл қилиш жоизлиги.\n4.\tРасулуллоҳ соллаллоҳу алайҳи васаллам доимо пок юрганликлари.


ЎзА - Мусҳафи шарифнинг навбатдаги нусхаси сотувга чиқарилди\n05.07.2018 09:28 Чоп этиш версияси\nМинглаб юртдошларимиз муборак Қуръони Каримни харид қилиш учун навбатда туришибди.\nМусҳафи шарифнинг навбатдаги 10 минг нусхаси босмадан чиқарилди. Бугун эрта тонгдан пойтахтимиздаги “HILOL NASHR” нашриёт-матбаа босмахонаси олдида аҳоли гавжум. Минглаб юртдошларимиз муборак Қуръони Каримни харид қилиш учун навбатда туришибди. Талаб юқори бўлгани боис ҳар бир хонадон учун биттадан Мусҳафи шариф сотилмоқда. Нарх ўзгармаган.


Ahlisunnat.uz | Қийматли вақтлар (кунлар ва кечалар)\nБош саҳифа / Қийматли вақтлар (кунлар ва кечалар)\nСавол: Меърож нима дегани ва бу кечанинг аҳамиятли томони нима?\nЖавоб: Меърож зинапоя деганидир. Расулуллоҳнинг кўкларга чиқарилиб, биз билмайдиган жойларгача кўтарилган Ражаб ойининг 27-кечаси. Исро сурасининг илк ояти каримасида Меърож ҳақида маълумот берилган.\nМутазила фирқасидагилар Расулуллоҳ жанобимизнинг бир онда Жаннатни, Жаҳаннамни ва бир қанча жойларни кезиб келишига ақллари бовар қилмайди. “Меърожни қабул этиш Аллоҳга макон иснод қилган бўлади” деб Меърожни инкор этадилар. Аллоҳу таоло ҳазрати Мусо билан Тур тоғида гаплашган. Бундан Тур тоғи Аллоҳу таолонинг макони деган маъно келиб чиқмайди. Жаннатга кирган мўминлар ҳам Аллоҳу таолони кўрадилар. Жаннат ҳам Аллоҳу таолонинг макони эмас. Аллоҳу таоло макондан муназзаҳдир.\nСавол: Мавлудни нишонлаш бидъатми?\nЖавоб: Мавлуд - таваллуд чоғ, туғилган пайт демакдир. Мавлуд кечаси Рабиул аввал ойининг 11 ва 12 кунлари орасидаги кеча. Бу (2020) йил 28 октябрдан 29 октябрга ўтар кечасига тўғри келади. Сарвари оламнинг (алайҳиссалом) туғилган кунлари, барча мусулмонларнинг байрамидир.\nРасулуллоҳ дунёга келганида амакиси Абу Лаҳабнинг жорияси Сувайба “Укангиз Абдуллоҳ ўғиллик бўлди” деб хушхабар келтирганида хурсанд бўлганидан “Унга сут бериш шарти билан сени озод этдим” деган эди. Шу сабабдан Абу Лаҳабнинг азоби ҳар Мавлуд кечасида енгиллайди.\nҲайит куни вақтли уйғониш, ғусл олиш, мисвокланиш, хушбўй ҳидлар билан суриниш, янги ва тоза кийим кийиш, қувончини маълум қилиш, узук тақиш, дуч келган мўминларга мутабассим чеҳра билан салом бериш, фақирларга кўп садақа бериш, исломиятга тўғри хизмат қилаётганларга ёрдам бериш, аразлашиб қолганларни яраштириш, қариндошларни, дин биродарларини бориб кўриш, уларга ҳадялар бериш суннат. Ҳайит кечаларини иҳё қилган (ибодат билан ўтказган) мўминлар буюк саодатга эришади.


Автотранспорт ҳаракатига чеклов бизга нима беради? - hudud24.uz\n2021, 15-Aprel | 23:13\nБош саҳифа Таҳлил Автотранспорт ҳаракатига чеклов бизга нима беради?\n14:29 / 02-04-2020\nШу кунларда мамлакатимизда коронавирус инфекцияси тарқалишининг олдини олиш мақсадида турли чекловлар жорий этилмоқда. Сўнгги кунларда катта шаҳарларда ва вилоят марказларида автотранспорт воситалари ҳаракатига ўрнатилган чекловлар, айниқса, қизғин муҳокама ва баҳсларга сабаб бўлмоқда.\n2017 йилдаги маълумотларга кўра, мамлакатимизда ҳар 1000 кишига 83 та автомобиль тўғри келган. Ҳозирда бу рақам янада ортган. Тахминларга кўра, мамлакатимизда\n2 миллиондан ортиқ автомобиль мавжуд.\nКўчаларимизда бугунги кунда ҳаракатланаётган 100 минг автотранспортнинг атиги 1000 таси (0,01%) вирус ташувчи бўлса ҳам, биз автотранспорт ҳаракатини чеклаш орқали эпидемия тарқалишини қанчалик жиловлашимиз мумкинлигини тасаввур қилинг. Бу шартли равишда олинган мингта автомобиль яна қанча одамларни, улар эса, ўз навбатида, яна қанча таниш-билиш ҳамда қариндошларининг касалланишига сабабчи бўлиши мумкин эди.\nҲаракатланаётган автомобиль, айниқса, у такси бўлса, нафақат вирус ташийди, балки кўплаб инсонларга вирус юқтириш маконига ҳам айланади. Битта таксига бир кунда нечта одам чиқади ва йўловчилардан биттаси вирус ташувчи бўлса ҳам, шу таксига ундан кейин чиққан қанчадан қанча инсонларга вирус юқишига шароит яратилади.\nАвтотранспорт ҳаракатига қўйилган чекловнинг яна бир мақсади, инсонларнинг ҳаракатланишини камайтириш, уларнинг уйда қолишини таъминлашдир. Энди узоқроқ масофага бир зумда етиб олиш имкони бўлмагач, фуқаролар уйдан камроқ чиқадилар.\nБу тажриба Хитой, Албания, Перу каби мамлакатларда ўзини оқлади ва самаралилигини кўрсатди. Масалан, вирус тарқалган Хитойнинг Ухань вилоятида фақат тиббиёт, полиция ва озиқ-овқат ташувчи автомобилларга рухсат берилиши оқибатида қандай ижобий натижаларга эршилганини кўриб турибмиз.\nАввалги мақолаТалабалар учун масофавий таълим платформалари\nКейинги мақола«Микромолиялаш тўғрисида» ги Қонунга қандай ўзгаришлар киритилди?


Форумнинг очилиш маросимида сўзга чиққан Ўзбекистон Савдо-саноат палатаси раиси А. Шайхов, “Паррандасаноат” уюшмаси раиси А. Исабоев ва бошқалар мамлакатимизда паррандачиликка қаратилаётган эътибор, тадбиркорларга яратиб берилаётган қулай шарт-шароитлар натижасида у қисқа давр ичида қишлоқ хўжалигининг жадал ривожланаётган тармоқларидан бирига айланганини алоҳида таъкидладилар.\nДарҳақиқат, юртимизда паррандачилик маҳсулотлари етиштириш ва уни қайта ишлаш ҳажми йил сайин ортаяпти. Бу ички бозорни юқори сифатли тухум, парҳез гўшт ҳамда импорт ўрнини босувчи бошқа маҳсулотлар билан тўлдириш имконини бераётир. Биргина жорий йилнинг тўққиз ойида тижорат банклари томонидан паррандачилик хўжаликларини ташкил этиш учун 85,5 миллиард сўмлик кредит ажратилгани, тармоқда 788 та истиқболли лойиҳа рўёбга чиқарилгани туфайли қўшимча равишда 10,3 миллион дона товуқ парваришлашга эришилди. Тухум етиштириш ҳажми эса 12,3 фоиз ўсди.\nИлк бор ўтказилаётган форумда республикамизда паррандачилик саноатини янада ривожлантириш, унга хорижнинг замонавий технология ва ускуналарини кенгроқ жалб этиш, ветеринария воситалари етказиб бериш, энг асосийси, ҳамкорликда замонавий минитехнологиялар ишлаб чиқаришни йўлга қўйиш каби масалалар муҳокама қилинди. Унинг ишида Германия, Бельгия, Голландия, Италия, Хитой, Эрон ва бошқа хорижий давлатларнинг 200 га яқин корхона ҳамда компаниялари вакиллари иштирок этаётгани бунинг учун қулай шарт-шароит вужудга келганидан далолат бермоқда.\n— Биз Ўзбекистон билан кўп йиллардан буён ҳамкорлик қилиб келамиз, — дейди “Big Dutchman” (Германия) компаниясининг Марказий Осиё давлатлари бўйича савдо директори Виктор Галле. — Шу боис юртингизда паррандачилик тармоғи жадал ривожланиб бораётганидан хабардормиз. Бизнинг компаниямиз тармоқ корхоналари учун ускуна ва жиҳозлар ишлаб чиқаришга ихтисослаштирилган бўлиб, маҳсулотимизни Ўзбекистон бозорига дастлаб 2008 йилда олиб кирган эдик. Ўтган давр ичида алоқаларимиз тобора мустаҳкамланиб, корхоналарни техник ва технологик жиҳатдан янгилаш ишларида\nфаол қатнашаяпмиз. Бундай лойиҳалар давлатингиз томонидан қўллаб-қувватланиб, имтиёзли кредит маблағлари билан таъминланаётгани, айниқса, эътиборга лойиқ. Мазкур тадбир эса ўзбекистонлик ҳамкасблар билан савдо-иқтисодий алоқаларни янада ривожлантириш, янги ҳамкорлар топишимизга хизмат қилади, албатта.\nСоҳа мутахассисларининг қайд этишича, ички ва ташқи бозорда паррандачилик маҳсулотларига бўлган талаб тобора ошиб бораяпти. Бу, ўз навбатида, экологик тоза ва юқори сифатли маҳсулотлар тайёрлаш ҳажмини муттасил кўпайтиришни тақозо қилмоқда. Шу маънода, Ўзбекистонда махсус дастур асосида ҳар йили юзлаб паррандачилик хўжаликлари ташкил этилаётгани, парҳез гўштни қайта ишлашга ихтисослаштирилган саноат корхоналари фойдаланишга топширилаётгани диққатга сазовордир.\nУч кун давом этадиган форум доирасида паррандачиликда самарали фаолият юритиш, омихта ем, ветеринария маҳсулотлари ишлаб чиқариш ҳамда тармоққа замонавий технологияларни жорий этиш каби долзарб мавзуларда давра суҳбатлари, тақдимотлар ўтказилиши режалаштирилган.\nМазкур рукндаги бошқа мақолалар: « Маҳсулот сифатини назорат қилади\tОна замин неъматлари »


Тухумларни музлатгичнинг қайси жойида сақлаган маъқул?\n21:08 / 12.05.2017\nБритания экспертлари тухум музлатгичнинг айнан қайси жойида яхши сақланиши тўғрисида маълумот беришди. Daily Mail шу ҳақдаги хабари билан бўлишди.\nУларнинг фикрича, музлатгич эшиклари - тухумларни сақлаш учун энг номуносиб жой. Уларни музлатгичнинг доимий муқобил ҳарорат бўладиган ўрта қаторида сақлаш мақсадга мувофиқдир. Манбада таъкидланишича, бу масала муҳокамаси дастлаб турли мунозараларни келтириб чиқарган, бироқ охир-оқибат экспертлар бу борада бир қарорга келишган.\nGood Housekeeping журнали мутахассислари фикрича, тухумларни музлатгичнинг ўрта қаторида оригинал қадоқларда сақлаган маъқул.\nҚандолатчиларнинг фикрича эса, тухумларнинг музлатгич эшигида сақланишига йўл қўйиш керак эмас. Музлатгич эшигини ҳадеб очиб-ёпиш тухум оқсилига таъсир қилиши, бошқа маҳсулотлар ҳидининг тухумга ўтишига олиб келиши мумкин.\nБританиянинг Тухумлар ҳақидаги ахборотлар сайти (The British Egg Information Service) уй бекаларига тухумларни қутиларда, 20 даражадан паст бўлган ҳароратда ҳамда ўткир ҳидли маҳсулотлардан узоқроқ сақлашни тавсия қилади. Тухумларни паст ҳароратда сақлаш бошқа жиҳатлар билан бир қаторда сальмонеллез қўзғатувчисининг кўпайиш хавфини йўқ қилади.\nБуюк Британия музлатгич тухум